Fýrverkslutir skulu hava uttanáskrift, sum eyðkennir lutin. Harumframt skulu lutirnir helst hava fabrikatnummar og annaðhvørt navnið hjá fabrikantinum (innflytaranum) og hansara heimstaði ella vørumerki ella eitt annað serstakt eyðkenni. Verður vørumerkið ella eyðkennið nýtt, skal Føroya Landfúti verða fráboðaður um tað. 1) Rakettir, sum skjóta frá sær reyðar stjørnur, 2) rakett-fallskýggjabluss, sum geva reytt ljós og 3) royksignal, sum geva appilsingulan royk, umframt annað signalfýrverk (bumbur, kanónsløg og summi handbluss) skulu eisini vera týðuliga merkt við bókstavinum“ S“. Á størri fýrverkslutum skal harumframt vera eina stutt nýtsluleiðbeining. Størri fýrverkslutir, sum vanliga eisini verða seldir í smáum í heilsølum, til dømis størri rakettir og sólir, skulu hava eina uttanáskrift og bókstavin“ S“ á hvørjum luti sær. Á minni fýrverkslutum skulu uttanáskriftin og bókstavurin "S" standa á tí, sum er uttanum teir. Fýrverk skal vera merkt, áðrenn tað verður latið frá sølustaðnum.